钦定古今图书集成/明伦汇编/官常典/第085卷 > 赵僭王招
## 钦定古今图书集成/明伦汇编/官常典/第085卷 > 赵僭王招

按《北史本传》：“招字豆卢突，幼聪颖，博涉群书，好属文，
学庾信体，词多轻艳。魏恭帝三年，封正平郡公。武成
初，进封赵国公，历益州总管、大司空、大司马，进爵为
王，除雍州牧。建德五年，从东伐，以功进位上柱国。又
与齐王宪讨平稽胡，斩贼帅刘没铎。宣政中，拜太师。
大象元年，诏以洺州襄国郡邑万户为赵王国，招出”
就国。二年，宣帝不豫，征招及陈、越、代、滕五王赴阙。比
招等至，而帝已崩。隋文帝辅政，加招等殊礼，入朝不
趋，剑履上殿。隋文帝将迁周鼎，招密欲图之，以匡社
稷，乃要隋文帝至第，饮于寝室。招子员、贯及妃弟鲁、
封、所亲人史胄，皆先在左右，佩刀而立。又藏兵刃于
帷席间，后院亦伏壮士。隋文帝从者多在阁外，惟杨
弘、元胄、胄弟威及陶彻坐户侧。招屡以佩刀割瓜啖
隋文，隋文未之疑。元胄觉变，扣刀而入。乃以大觞亲
饮胄酒，又命胄向厨取浆，胄不为之动。滕王逌后至，
隋文降阶迎，胄因得耳语曰：“公宜速出。”隋文共逌等
就坐，须臾辞出。后事觉，陷以谋反，其年伏诛。招及其
子德广公员、永康公《贯越》携公干铣、弟干铃、干铿等
国除，招所著《文集》十卷行于世。